Rozhodnutie Komisie
z 30. júna 1998
o postupe preukazovania zhody stavebných výrobkov v súlade s článkom 20 ods. 2 smernice Rady 89/106/EHS, pokiaľ ide o vonkajšie a vnútorné povrchové úpravy stien a stropov
(Oznámené pod číslom dokumentu C(1998) 1611)
(Text s významom pre EHP)
(98/437/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky [1], zmenenú a doplnenú smernicou 93/68/EHS [2], najmä na jej článok 13 ods. 4,
keďže Komisia je povinná vybrať medzi dvomi postupmi podľa článku 13 ods. 3 smernice 89/106/EHS na preukazovanie zhody výrobku ten "najjednoduchší možný a bezpečný postup"; keďže to znamená, že je potrebné rozhodnúť, či je pre daný výrobok alebo skupinu výrobkov systém vnútropodnikovej kontroly, za ktorý zodpovedá výrobca, nevyhnutnou a postačujúcou podmienkou preukázania zhody, alebo či je z dôvodov týkajúcich sa plnenia kritérií spomínaných v článku 13 ods. 4 potrebný zásah schváleného certifikačného orgánu;
keďže v článku 13 ods. 4 sa požaduje, že takto určený postup musí byť vyznačený v mandátoch a technických špecifikáciách; keďže je z tohto dôvodu žiadúce definovať pojem "výrobky" alebo "skupina výrobkov", ktorý sa používa v mandátoch a v technických špecifikáciách;
keďže dva postupy ustanovené v článku 13 ods. 3 sú podrobne opísané v prílohe III k smernici 89/106/EHS; keďže je z tohto dôvodu potrebné jasne špecifikovať metódy, ktorými sa tieto dva postupy musia uplatňovať, s odkazom na prílohu III, na každý výrobok alebo skupinu výrobkov, pretože príloha III uprednostňuje určité systémy (postupy);
keďže postup uvedený v písmene a) článku 13 ods. 3 zodpovedá systémom (postupom) stanoveným v prvej možnosti bez priebežného dohľadu a v druhej a tretej možnosti bodu ii) oddielu 2 prílohy III a postup uvedený v písmene b) článku 13 ods. 3 zodpovedá systémom (postupom) stanoveným v bode i) oddielu 2 prílohy III a v prvej možnosti s priebežným dohľadom, bodu ii) oddielu 2 prílohy III;
keďže opatrenia ustanovené v tomto rozhodnutí sú v súlade so stanoviskom Stáleho výboru pre stavebníctvo,
PRIJALA TOTO ROZHODNUTIE:
Článok 1
Výrobky a skupiny výrobkov uvedené v prílohe I preukážu zhodu postupom, pri ktorom výrobca výhradne zodpovedá za systém vnútropodnikovej kontroly, zabezpečujúci, že výrobok sa zhoduje s príslušnými technickými špecifikáciami.
Článok 2
Výrobky uvedené v prílohe II preukážu zhodu postupom, pri ktorom popri systéme vnútropodnikovej kontroly uplatňovanom výrobcom sa na hodnotení a dohľade nad kontrolou výroby alebo nad samotným výrobkom zúčastňuje aj schválený certifikačný orgán.
Článok 3
Postup preukazovania zhody stanovený v prílohe III sa vyznačí v mandátoch harmonizovaných noriem.
Článok 4
Toto rozhodnutie je adresované členským štátom.
V Bruseli 30. júna 1998